Document ID: 32007R1428

KOMISSION ASETUS (EY) N:o 1428/2007,
annettu 4 päivänä joulukuuta 2007,
tiettyjen tarttuvien spongiformisten enkefalopatioiden ehkäisyä, valvontaa ja hävittämistä koskevista säännöistä annetun Euroopan parlamentin ja neuvoston asetuksen (EY) N:o 999/2001 liitteen VII muuttamisesta
(ETA:n kannalta merkityksellinen teksti)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon tiettyjen tarttuvien spongiformisten enkefalopatioiden ehkäisyä, valvontaa ja hävittämistä koskevista säännöistä 22 päivänä toukokuuta 2001 annetun Euroopan parlamentin ja neuvoston asetuksen (EY) N:o 999/2001 (1) ja erityisesti sen 23 artiklan ensimmäisen kohdan,
sekä katsoo seuraavaa:
(1)
Asetuksen (EY) N:o 999/2001 liitteessä VII vahvistetaan hävittämistoimenpiteet, jotka on toteutettava lampaiden ja vuohien tarttuvan spongiformisen enkefalopatian (TSE) toteamisen jälkeen.
(2)
Heinäkuun 15 päivänä 2005 annetun TSE-suunnitelmaa koskevan komission tiedonannon (2) puitteissa ja 21 päivänä marraskuuta 2006 julkaistun ajanjaksoa 2006-2007 koskevan terveys- ja kuluttaja-asioiden pääosaston TSE-työohjelman (3) mukaisesti komissio antoi 26 päivänä kesäkuuta 2007 asetuksen (EY) N:o 727/2007 tiettyjen tarttuvien spongiformisten enkefalopatioiden ehkäisyä, valvontaa ja hävittämistä koskevista säännöistä annetun Euroopan parlamentin ja neuvoston asetuksen (EY) N:o 999/2001 liitteiden I, III, VII ja X muuttamisesta. Asetuksessa (EY) N:o 999/2001, sellaisena kuin se on muutettuna, säädetään eräistä toimenpiteistä, joita on sovellettava silloin, kun lammas- tai vuohitilalla todetaan TSE:n esiintyminen ja naudan spongiforminen enkefalopatia (BSE) on suljettu pois.
(3)
Koska lampaan- ja vuohenkasvatusalan rakenne on tunnetusti hyvin erilainen eri puolilla yhteisöä, asetuksella (EY) N:o 999/2001, sellaisena kuin se on muutettuna asetuksella (EY) N:o 727/2007, otettiin käyttöön mahdollisuus soveltaa vaihtoehtoisia toimintatapoja edellyttäen, että yhteisön tasolla laaditaan yhdenmukaistetut säännöt.
(4)
Asetuksen (EY) N:o 999/2001 liitteessä VII, sellaisena kuin se oli ennen asetuksella (EY) N:o 727/2007 tehtyjä muutoksia, säädettiin poikkeuksesta, joka koski lampaiden ja vuohien hävittämistä sen jälkeen, kun tilalla oli näissä eläimissä todettu TSE-tapaus. Sen mukaan jäsenvaltioiden oli mahdollista päättää lykätä eläinten hävittämistä jopa viidellä vuodella tietyin edellytyksin. Kyseinen poikkeus ei kuitenkaan sisältynyt asetuksen (EY) N:o 999/2001, sellaisena kuin se on muutettuna, liitteeseen VII, koska se ei enää ollut tarpeellinen.
(5)
Ranska nosti 17 päivänä heinäkuuta 2007 Euroopan yhteisöjen ensimmäisen oikeusasteen tuomioistuimessa Euroopan komissiota vastaan kanteen (asia T-257/07), jossa vaaditaan asetuksen (EY) N:o 727/2007 tiettyjen, etenkin TSE-tartunnan saaneisiin karjoihin sovellettavia toimenpiteitä koskevien, säännösten kumoamista tai vaihtoehtoisesti koko asetuksen kumoamista. Syyskuun 28 päivänä 2007 antamassaan määräyksessä tuomioistuin keskeytti kyseisten säännösten soveltamisen väliaikaisena toimenpiteenä ennen lopullisen tuomion julistamista.
(6)
Kyseisen määräyksen mukaan jäsenvaltiot eivät voi enää soveltaa toimenpiteitä, joita keskeytys koskee. Sen vuoksi joillakin jäsenvaltioilla saattaa olla vaikeuksia toteuttaa asiaankuuluvien eläinten välitön hävittäminen.
(7)
Näin ollen on tarpeen ottaa uudestaan käyttöön poikkeus, jota sovellettiin ennen asetuksen (EY) N:o 999/2001 liitteessä VII olevien asiaa koskevien säännösten muuttamista asetuksella (EY) N:o 727/2007, jotta jäsenvaltioiden on mainitun määräyksen voimaantulosta alkaen mahdollista lykätä asiaankuuluvien eläinten hävittämistä enintään viidellä vuodella, jos ARR-alleelia esiintyy tietyssä rodussa tai koko tilalla vain vähän tai jos toimenpiteen katsotaan olevan tarpeellinen sisäsiitoksen välttämiseksi.
(8)
Sen vuoksi asetusta (EY) N:o 999/2001 olisi muutettava.
(9)
Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON ANTANUT TÄMÄN ASETUKSEN:
1 artikla
Lisätään liitteessä VII olevan A luvun 2.3 kohtaan f alakohta seuraavasti:
”f)
Jos ARR-alleelia esiintyy tietyssä rodussa tai koko tilalla vain vähän tai tämän toimenpiteen katsotaan olevan tarpeellinen sisäsiitoksen välttämiseksi, jäsenvaltio voi päättää lykätä enintään viidellä vuodella 2.3 kohdan b alakohdan i ja ii alakohdassa tarkoitettua eläinten hävittämistä.”
2 artikla
Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
Sitä sovelletaan 28 päivästä syyskuuta 2007.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 4 päivänä joulukuuta 2007.

Labels: 0
17
15
6